SWD-liga: Die Vonk van Brak pure vlamme | Maroela Media
Imran Wesso, die woordvoerder van die tuisspan, laat weet Henn-lin Botha, die losskakel van Brak, het dit tot laat in die wedstryd gelos om te wys waarom hy aldus herdoop is, toe hy 'n gaping gevat en 40 meter ver genael het om 'n tuissege te bewerkstellig.
Sy span het die kragmeting met 24-20 gewen.
Wesso sê Crusaders het in die eerste helfte twee vinnige drieë gedruk om ná 20 minute met 14-0 voor te loop.
"Crusaders het die wind van agter baie goed gebruik om Brak in sy eie helfte vas te pen.
"Toe Brak se vleuel Hyron Erasmus egter die bal in Crusaders se kwartgebied ontvang, nadat sy span twee fases van 'n lynstaan af opgebou het, het hy dié stukkie spel met 'n drie afgerond.
"Die besoekers het die voorsprong met 'n strafdoel kort voor rustyd tot 17-5 gerek, en die spanne het met dié telling gaan rus."
Wesso sê die ster-flank Cheslyn Gelderbloem het sake met die aanvang van die tweede helfte beter laat lyk deur op sy eentjie 'n drie te gaan druk nadat die bal veldaf geskop is.
"Die wind was nou aan die die Brakke se kant.
"Goeie opvolgwerk deur die vleuel Ruben Loxton en binnesenter Ashwin Meyer het die besoekende heelagter in sy eie kwartgebied betrap, en die bal is by hom afgeneem. Gelderbloem het dit ontvang en vir die Brakke se tweede van vier drieë oorgeduik. Botha het dit verdoel om die agterstand tot 12-17 te laat krimp."
Crusaders het die telling met 'n strafdoel na 20-12 toe gerek. Botha het 'n drie in die linkerhoek gedruk, en die Brakke was net 17-20 agter.
Wesso vertel verder:
"Waarop almal gewag het, het toe met vyf minute se speeltyd oor gebeur.
"Botha het die bal 40 meter van die teenstander se doellyn af ontvang, met sy regtervoet afgetrap en tussen twee verdedigers deur gebars. Hy moes uithaal om die dekverdediging te ontwyk, maar slaag toe goed daarin om 'n pragdrie te druk, wat hy self verdoel het."
Die beriggewer sê Crusaders het geweier om te gaan lê, en verskeie fases met die bal in die hand afgedwing om Brak se verdediging te beproef.
"Die Brakke se verdediging was by tye in die eerste helfte skokkend, maar in die laaste paar minute van die wedstryd het hulle regtig hul staal getoon."
Groot-Brakrivier II het met 21-7 gewen en die derde span met 12-16.
Hugh Minnies, Arden-Lee Meyer en Branville Abrahams het die tweede span se drieë gedruk, Clinton Pietersen en Meyer het vir die doelskoppe gesorg.
Vir die derde span het Jeromique Wesso en Winrich Kennedy gedruk, en Reduaan Botha met 'n doelskop geslaag.
Progress 27, Barbarians 16; Evergreens 8, Silver Stars 8; Bridgton 76, NMMU 21; Blanco12, Maori's 12.